ป่วนก่อนฟุตบอลประเพณี จุฬาฯ- มธ. บุกเหยียบป้ายผ้าล้อการเมือง
นักศึกษากลุ่มล้อการเมืองธรรมศาสตร์โวย ถูกมือมืดบุกเข้าเหยียบย่ำบนป้ายผ้าที่จะใช้ในขบวนพาเหรดล้อการเมือง งานฟุตบอลประเพณีจุฬาฯ-ธรรมศาสตร์ ครั้งที่ 74 เสียหาย 2 ผืนเชื่อไม่พอใจข้อความล้อการเมือง ยืนยันเดินหน้าล้อต่อเพื่อสะท้อนสังคมให้กลับไปคิด ไม่ได้มุ่งหวังจะทำร้ายใครเมื่อวันที่ 7 ก.พ.63 ผู้สื่อข่าวรายงานว่า เพจเฟซบุ๊ก กลุ่มอิสระล้อการเมืองแห่งมหาวิทยาลัยธรรมศาสตร์ (มธ.) หรือกลุ่มนักศึกษามธ.ที่จัดทำขบวนพาเหรดหุ่นล้อการเมือง ในการแข่งขันฟุตบอลประเพณี จุฬาฯ-ธรรมศาสตร์ ได้โพสต์ข้อความระบุว่า ด่วนนนน เวลา 08.15 น. พบรอยเท้าปริศนาบนป้ายผ้าที่จัดเตรียมไว้สำหรับขบวนล้อการเมือง งานฟุตบอลประเพณีที่จะจัดขึ้นในวันพรุ่งนี้แค้นเคืองโกรธโทษฉันไย เหตุใดต้องมาย่ำยีกันถึงเพียงนี้ พร้อมกันนี้ทางกลุ่มยังโพสต์ภาพป้ายที่มีรอยเท้าปริศนาย่ำเป็นรอยจนได้รับความเสียหายให้ดูด้วยน.ส.ภัทรสุดา สังข์ทอง นักศึกษาคณะวิศวกรรมศาสตร์ ชั้นปีที่ 3 ในฐานะประธานกลุ่มอิสระล้อการเมืองแห่งมหาวิทยาลัยธรรมศาสตร์ เปิดเผยถึงเหตุการณ์ที่เกิดขึ้นว่า ช่วงสายวันนี้ที่กองบัญชาการล้อการเมือง หลังยิมเนเซียม 7 มธ.ศูนย์รังสิต ซึ่งเป็นสถานที่จัดทำหุ่นและป้ายผ้าล้อการเมือง มีบุคคลไม่ประสงค์ดีบุกเข้ามาใช้เท้าเหยียบบนป้ายผ้าล้อการเมือง ที่เขียนข้อความเสร็จแล้วและอยู่ระหว่างการตากไว้รอให้สีแห้ง ลักษณะจงใจเหยียบให้เกิดความเสียหายจนปรากฏรอยเท้าบนป้ายผ้า 2 ผืนทั้งนี้สอบถามทุกฝ่ายแล้วยืนยันตรงว่าไม่ใช่รอยเท้าของทีมงานแน่ ส่วนบริเวณที่ตากป้ายล้อการเมืองไว้ก็เป็นพื้นที่เฉพาะผู้ที่เข้าร่วมกิจกรรมล้อการเมืองเข้าออกเท่านั้นประธานล้อการเมือง กล่าวว่า เจ้าของรอยเท้าน่าจะจงใจแอบเข้ามาดูข้อความบนป้ายล้อการเมืองที่เขียนเสร็จแล้วและคงไม่พอใจในสิ่งที่เราทำ ถือเป็นการกระทำที่ไม่ให้เกียรติกัน ทั้งที่การล้อการเมืองในปีนี้ ทางกลุ่มยืนยันจัดทำหุ่นและป้ายผ้าตามเงื่อนไขที่สมาคมศิษย์เก่ากำหนดทุกประการ ที่ผ่านมาก็ไม่ได้มีเจ้าหน้าที่เข้ามาขอไม่ให้ล้อรัฐบาลหรือบุคคลในรัฐบาลเหมือนปีที่ผ่านๆ มา มีเพียงเจ้าหน้าที่นอกเครื่องแบบแอบด้อมๆ มองๆ ช่วงกลางคืนบ้างเท่านั้น อย่างไรก็ตามการคุกคามนี้ไม่ส่งผลกับทีมงาน ทุกอย่างยังเดินหน้าเหมือนเดิม โดยจุดยืนของเราคือการแสดงออกของนักศึกษากลุ่มเล็กๆ ที่ต้องการนำประเด็นต่างๆ ที่เกิดขึ้นมาสะท้อนด้วยการล้อ ไม่ได้คิดจะทำร้ายใคร สำหรับปีนี้หุ่นล้อการเมืองจะมีทั้งสิ้น 4 ตัว เท่านั้น แต่จะไม่ทำให้สังคมที่จับตาการล้อของเราปีนี้ต้องผิดหวังแน่ผู้สื่อข่าวรายงานว่า การแข่งขันฟุตบอลประเพณี จุฬาฯ-ธรรมศาสตร์ ครั้งที่ 74 จะจัดให้มีขึ้นที่สนามศุภชลาศัย ในวันที่ 8 ก.พ.นี้ ไฮไลต์สำคัญของงาน นอกจากจะเป็นการแข่งขันกีฬาฟุตบอลระหว่างสองสถาบันอุดมศึกษาชั้นนำแล้ว ยังมีการแปรอักษร และขบวนพาเหรดล้อการเมือง ที่ถือเป็นการแสดงออกทางการเมืองของกลุ่มนักศึกษาที่สะท้อนมุมมองทางการเมืองและสังคมในแต่ละยุคสมัยผ่านการล้อเลียนด้วยหุ่นและข้อความบนป้ายผ้าดิบ.
นักศึกษากลุ่มล้อการเมืองธรรมศาสตร์โวย ถูกมือมืดบุกเข้าเหยียบย่ำบนป้ายผ้าที่จะใช้ในขบวนพาเหรดล้อการเมือง งานฟุตบอลประเพณี จุฬาฯ-ธรรมศาสตร์ ครั้งที่ 74 เสียหาย 2 ผืน
ฟุตบอลประเพณี,ฟุตบอลประเพณี จุฬา ธรรมศาสตร์ 2563,ป้ายผ้าล้อการเมือง,เหยียบป้ายผ้าล้อการเมือง,ฟุตบอลประเพณี 2563,ล้อการเมือง,พาเหรดล้อการเมือง,ข่าวทั่วไป